**NORSK FOLKEHJELP**

PROTOKOLL FRA STYREMØTE 3/2016

**Stortorvet 10 (fredag), Sørmarka kurs- og konferansesenter (lørdag)**

**Fredag 23. september kl. 10.00-17:16**

**Lørdag 24. september kl. 09-11**

**Tilstede:**

Styreleder Finn Erik Thoresen (møteleder)

1. nestleder Elin Skovly

2. nestleder Atle Høie   
Region Vest: Jorge Alex Dahl

Region Øst: Hilde Iren Dahle

Region Midt-Norge: Poyan Renani

Region Sør-Øst: Stine Elisabeth Antonsen

Region Sør-Vest: Kristian Pettersen

Kollektivt tilsluttede: Mimmi Kvisvik, FO

Stein Gulbrandsen, Fagforbundet (fra kl. 13.45)

Sanitetsungdom: Håkon Førre Knudsen

Sentralt Sanitetsutvalg: Live Kummen

Solidaritetsungdom: Ingrid Aspelund

Ansatte representant: Per Øivind Eriksen

Tord Lier

**Forfall:**

Region Nord: Line Hoaas

Torulf Mikkelsen

Sture Wikestad

Region Midt-Norge: Arild Nordahl Berentzen

Kollektivt tilsluttede: Dag-Einar Sivertsen, NTF

Amalie Hilde Tofte  
 Anne Berit Aker Hansen

**Tilstede fra administrasjonen:**

Fungerende generalsekretær Per Nergaard, stabssjef Birgitte Brekke, økonomisjef Tom Madsen (sak 6 & 7), enhetsleder Hanne Lin Prestegård (sak 9 & 14), Arshad M. Ali (referent).

Sak 1 ÅPNING OG KONSTITUERING

Styreleder Finn Erik Thoresen åpnet møtet og ønsket velkommen.

Sakslisten ble gjennomgått. 1. og 2. nestleder ble valgt til å signere protokollen for dette styremøtet. Sakene ble behandlet i følgende rekkefølge på styremøtet: Sak 1, Sak 2, Sak 3, Sak 6, Sak 7, Sak 11, Sak 7, Sak 18, Sak 5, Sak 8, Sak 9, Sak 3, Sak 12, Sak 14, Sak 16, Sak 17, Sak 19, Sak 20, Sak 21, Sak 15.

**Vedtak:** Sakslisten ble godkjent.

Sak 2 PROTOKOLLER

Følgende protokoll ble fremlagt:

Protokoll fra styremøte 2 2016

Protokoll fra kontrollkomitemøte 3 2016

Ber om at det sjekkes hvorfor etiske standarder ikke er sendt ut enda.

**Ord i saken:** Jorge Alex Dahl,

**Vedtak:**   
Protokoll fra styremøte 2 2016 ble godkjent.

Protokoll fra kontrollkomitemøte 3 2016 ble tatt til orientering.

Sak 3 AU ORIENTERER STYRET OM GS SITUASJONEN

Finn Erik Thoresen redegjorde for saken. Samtalen er en fortsettelse fra styremøte 2 2016. Vi forespeilet oss at generalsekretær Sunniva Ørstavik skulle komme tilbake etter sommeren. Styreleder hadde møte med henne 3. august og ble da klar over at generalsekretærens tilbakekomst kan ta adskillig lengre tid. Vi er i en situasjon hvor styret ikke kan gå ut året uten at situasjonen er avklart. Derfor er Arbeidsutvalget innstilt på at vi bruker høsten vi har på å få til en avklaring på situasjonen til generalsekretæren.

**Ord i saken:** Mimmi Kvisvik, Per Øivind Eriksen, Live Kummen, Jorge Alex Dahl,

**Vedtak:** AU får fullmakt fra styret til å få en avklaring i situasjonen med generalsekretær Sunniva Ørstavik.

Sak 4 STYREPLAN

Birgitte Brekke redegjorde for saken. En styreplan for styreperioden skaper en forutsigbarhet til styret og administrasjonen. Formålet med planen er å prioritere bedre. AU vil beslutte saksgangen i forberedelsene av landsmøte 2019 og sette inn landsmøteforberedelser i styreplanen før neste styremøte. Styret presiserte at det ikke er vedtektene, men retningslinjene til vedtektene som skal revideres i møte 4 2016. Styret ba videre om at saken om navnevalg på nytt lokallag i Tromsø tas ut av styremøte 4 2016 da saken hører hjemme på regionstyrenivå.

**Ord i saken:** Elin Skovly, Finn Erik Thoresen.   
  
**Vedtak:** Styreplanen godkjennes og oppdateres med de innspillene som har kommet inn.

**STRATEGIER, HANDLINGSPLANER OG RAPPORTER**

Sak 5 STATUS OG PLANER FOR MOTTAKSDRIFT

Birgitte Brekke orienterte om saken. Vi skiller oss fra de kommersielle mottaksoperatørene: Hver krone som i vårt driftsoverskudd går til samfunnsnyttige formål. Vi fungerer også som en vaktbikkje overfor myndighetene og er talerør for flyktningene. Vi engasjerer frivillige og påvirker og utvikler innholdet i mottaksdriften. Det er uforutsigbart å være driftsoperatør, fordi etterspørselen etter mottaksplasser endrer seg dramatisk og raskt.

Mottaksdriften påvirkes av interne og eksterne rammebetingelser. Når det gjelder interne rammebetingelser har vi nødvendig kompetanse og kapasitet i hovedkontoret og i mottakene nå. Når vi lager ny strategi skal vi se på mulighetene for å øke kompetansen i mottakene. Vi har nødvendig kapital for å klare oppstart og avvikling av mottak og vi har så langt hatt vilje og evne til å takle uforutsigbarhet. Dette blir et viktig punkt når styret skal behandle mottaksdriften igjen i desember. Når det gjelder de eksterne rammebetingelsene så har det kommet 297 000 flyktninger sjøveien til Europa i 2016. 30 000 bare siste måned. 52 som har søkt asyl i Norge de siste tre ukene. 2000 har søkt asyl i Norge i inneværende år – og drøye 200 er enslige mindreårige. Da styrepapirene ble skrevet 24. august hadde vi 266 ansatte, 3215 plasser og 11 mottak. På det tidspunktet var det 24,000 asylsøkere på mottak og totalt var det 29,000 mottaksplasser. 26. august får vi beskjed om at 55 asylmottak med over 7000 plasser legges ned i hele landet. Flere kan bli stengt neste år. Vi har fått en oppsigelse på Haslemoen transittmottak dvs. 800 mottaksplasser og 50 ansatte får oppsigelse. Lysaker med 530 mottaksplasser legges ned. Hovelsåsen som er ordinært mottak med 150 plasser og 7 årsverk utløper 30. november 2016.

Antatt omsetning i 2016 er på 350 millioner kroner (200 millioner mer enn i 2016). Driftsoverskuddet ligger an til å bli 60 mill kr. Landås, Vadheim og Kongsvinger EMA (enslige mindreårige asylsøkere) utgjør ca 45% av omsetningen i 2016. Ingen av disse videreføres i 2017.  
  
Planer for høsten er å få til en solid og forsvarlig avviklingsprosess. Gjennomføre befaringer og kvalitetssikre byggkvalitet og vedlikehold. Internalisere Norsk Folkehjelps rutiner og regelverk i mottakene. Videreutvikle relasjonenen med UDI og kommuner. Utvikle strategi for mottaksdriften i neste toårsperioden.

Ansatte på Landås har midlertidige kontrakter og var dermed forberedt på en slutt i november 2016. Gjennom arbeidet i mottakene har de opparbeidet seg en unik kompetanse som de ikke ville ha fått muligheten til dersom de ikke hadde jobbet på mottakene våre. Det er imidlertid svært beklagelig at ansatte ved andre mottak må sies opp.

Styret ønsker en oppstilling på forventede inntekter og utgifter for 2017 på mottakssiden til styremøte 4 2016.

**Ord i saken:** Poyan Renani, Tord Lier, Per Øivind Eriksen, Jorge Alex Dahl, Mimmi Kvisvik, Live Kummen, Elin Skovly, Atle Høie, Ingrid Aspelund, Finn Erik Thoresen,

**Vedtak:** Styret tar saken til etterretning.

**ØKONOMISAKER**

Sak 6 STATUS ØKONOMI & PROGNOSE   
Tom Madsen orienterte om saken. Vi har hatt en formidabel utvikling i 2016. Ingen avvik på rapportene for 2015 fra NORAD. Akuttmottakene har bidratt med et større driftsoverskudd enn forventet fordi ankomstene har vært lave, og har derfor bidratt med en økning fra sist prognose. Vi vil sannsynligvis få 350 millioner i overførte midler fra UDI i 2016. Situasjonen nå er annerledes fordi at de fleste avtalene med de store mottakene er sagt opp. Nedskaleringer som følge av avtaler som sies opp per 31. 12 2016 føres i regnskapet for 2016. De øvrige programområdene er innenfor forventet budsjett.

Styret ga en tilbakemelding om at det i nåværende situasjon kan være klokt å nedskrive mer av kontorbygget i Sør Sudan med tanke på forsterkingen av egenkapitalen vår i 2016.   
 **Ord i saken:** Per Øivind Eriksen, Finn Erik Thoresen, Atle Høie, Mimmi Kvisvik,

**Vedtak:** Styret tar saken om Økonomisk status pr. 30.06.2016 til etterretning.

**Sak 7 FØRINGER FOR PLANER OG BUDSJETT**Tom Madsen orienterte om saken. Det viktigste er å kalibrere situasjonen i forhold til mottaksdriften. Vi ser allerede at vi skal kunne håndtere det på en rimelig og god måte. Jobber videre med å prøve å tilpasse oss den virkeligheten som kommer.

Må styrke oss på de operative sidene i utlandsvirksomheten, slik at vi får enda bedre kontroll enn det vi har i dag. For vi er flinke til å kontrollere og rapportere avvik, men sliter med å håndtere avvikene på en ordentlig måte. Vi må få til endringene, ikke bare rapportere og påpeke. Må sette på flere ressurser, og det skal det settes av ressurser til.   
  
Styret ga tilbakemelding om at tydelig satsing av ungdomsaktivitetene i medlemsorganisasjonen også er viktig i 2017. Og for å se på mulighetene for å disponere midler til et nytt regionkontor i Sør-Vest.

Norsk Folkehjelp har gjennom de siste årene hatt sterk fokus på kostnadskontroll, risikostyring og sunn drift i alle aktiviteter. Styrets krav om å ha en fri egenkapital på minst 10 % av omsetningen er oppnådd og sikres ytterligere i 2017.

Det har imidlertid de siste årene også vært høy bevissthet om at vi trenger økte inntekter for å kunne opprettholde programaktivitetene i sin fulle bredde. Bredden i aktiviteter som følger av Norsk Folkehjelps prinsipprogram (2015 – 2019) krever mye av administrasjonen. Programmene er svært ulike i utforming, fokus, metodikk, gjennomføring, geografisk bredde og kompetansebehov. Programadministrasjonen krever ulik kompetanse og styring hjemmefra overfor utlandsprogrammer versus de nasjonale. Og det kreves også ulik kompetanse og administrasjon å drifte programmer selv versus å arbeide i partnerskap med andre organisasjoner. Bredden i programaktivitet betyr med andre ord også at vi har relativt lite ”stordriftsfordeler” sammenliknet med andre ”smalere” organisasjoner.

Vi står ovenfor en situasjon hvor utlandsvirksomheten blir mer sårbar på grunn av et økende konfliktbilde i våre land og regioner. Da dette er et viktig fundament i vår aktivitet og vår økonomi, betyr det at vi må sette inn mer ressurser på å ivareta denne virksomheten. Norsk Folkehjelp som hjemlig aktør, vår forvaltning av medlemsorganisasjonen og virksomhetene her hjemme, vår rolle og plass i det politiske landskapet, krever også at vi tydeliggjør og optimaliserer administrasjonens styring av dette arbeidet. Dette vil også kreve ressurser i 2017. Likeledes må vi kunne håndtere på en rasjonell og konkret måte de utfordringer vi står ovenfor i forhold til at nedgangen i antall asylankomster vil påvirke både drift og økonomi.

**Ord i saken:** Per Nergaard, Per Øivind Eriksen, Atle Høie, Ingrid Aspelund, Jorge Alex Dahl, Live Kummen,

**Vedtak:** Styret tar saken til etterretning.

**Sak 8 VERVESTRATEGI AV MEDLEMMER**

Birgitte Brekke orienterte om saken. Strategien tar utgangspunkt i vekstmål vedtatt av landsmøte og styret. Vi har og tatt utgangspunkt i en del forskning og vi har gjort en analyse av erfaringer som er gjort med tidligere rekrutteringsprosesser. Kort fortalt går det ut på at når vi satser på noe, så får vi det til. Kontinuerlig arbeid er viktig.

Vi skal få til 20% medlemsvekst ved å øke medlemstallet fra 12000 til 14400, øke antallet aktive betydelig, øke antallet lokallag og øke antallet ungdomsmedlemmer. Målrettet innsats gir resultater. Vervesatsing i 3 år fra 2009 til 2014 ga en økning i medlemstall på 40%.

Vervestrategien skal handle om tiltak som innebærer at både vi og de potensielle medlemmenes gjensidige forventninger blir innfridd. Vi må ha et klart bilde av potensielle medlemmers forventninger og våre forventninger til dem.

78% deltar i en eller flere organisasjoner. 45% er aktive medlemmer. Halvparten av dem som ikke deltar i organisasjoner sier de ville sagt ja til å være med hvis de blir spurt.

Motivasjon og tilrettelegging for deltakelse er viktig for at folk skal bli. Forskning viser at det er viktig for de som deltar i Sanitet: å ha kontroll på egen tidsbruk. Viktig å ha klare oppgaver. På samme måter viser forskningen at de som deltar i Samfunnspolitisk arbeid har stort fokus på å kunne påvirke organisasjonen de er med i samtidig som de er mer åpne for at veien blir til mens man går og ikke må vite nøyaktig hva oppgavene går ut på. Vi må jobbe målbevisst med å øke kunnskapen om og kjennskapen til Norsk Folkehjelps 4 kjerneområder.

Styret hadde tilbakemelding om at medlemspleie er viktig. Frivillighet er ikke gratis og handler om oppfølging fra administrasjonen. Man må se på krav til frivillige, eksempelvis på mottak, om å bli medlemmer i Norsk Folkehjelp. Ta imot nye medlemmer, aktivisering, medlemspleie og lignende skjer hovedsakelig i lokallagene. Derfor må lokallagene må få tilgang og kunnskapen om vervestragien slik at den ikke bare settes i en skuff. De fleste frivillige ønsker å bli medlemmer, de må bare bli spurt.

**Ord i saken:** Finn Erik Thoresen, Poyan Renani, Live Kummen, Stine Elisabeth Antonsen, Jorge Alex Dahl, Elin Skovly, Mimmi Kvisvik, Ingrid Aspelund, Per Øivind Eriksen,

**Vedtak:** Styret slutter seg til forslaget til Vervestrategi for Norsk Folkehjelp 2017 – 2020 – Velkommen til Norsk Folkehjelp. Strategien vil danne grunnlag for tiltaksplaner knyttet til vervearbeidet. Oppfordrer til at man får en avklaring på forholdet mellom frivillige og medlemmer.

Sak 9 EVALUERING REKRUTTERING AV FOLKEHJELPERE

### a) Fra egen organisasjon

Hanne Lin Prestegård redegjorde for saken. Prosjektet, «rekruttering av faste givere fra egen organisasjon» ble startet i 2012 og skulle virke frem til utgangen av 2015. Det ble vedtatt på styremøtet 1/2012, sak 8.1.12. Bakgrunn var Norsk Folkehjelps behov for å styrke økonomien, samtidig som det var begrensede ressurser for å verve faste givere. Utgangspunktet var at vi er avhengige av et stort nedslagsfelt på verving uten store eksterne vervekostnader. Derfor var det viktig at verving av fastgivere ble prioritert i alle organisasjonsledd.

Hovedmålet var å skaffe flere faste givere til Norsk Folkehjelp. Prosjektet var todelt: Verving av faste givere gjennom lokallag samt verving av faste givere fra fagbevegelsen. Vedlagt evaluering omhandler kun verving i egen organisasjon, fagbevegelsen evalueres separat. Prosjektet ble utsatt grunnet omorganisering og kom først i gang Q3 2012.

En ordning ble foreslått og vedtatt der lokallag selv kunne verve faste givere og at 25 % av giverens beløp skulle tilfalle laget. Dette var en mulighet som kunne bringe betydelige midler inn i lokallagenes økonomi over tid. Verving gjennom egne nettverk ville redusere vervekostnader samt gi et langsiktig inntektsgrunnlag for lagene.

I tillegg til at NF skulle få flere Folkehjelpere, skulle lagene få mulighet til å øke inntjening og mulighet for økt synlighet lokalt gjennom bruk av konseptet. Derfor var dette sett som en vinn-vinn modell.

Målet var at 50 lag delta og verve 1 500 Folkehjelpere mot insitament i løpet av prosjektperioden. Prosjektet har ikke nådd målet om antallet Folkehjelpere. Derimot har prosjektet oppnådd antall lag som deltar i ordningen, men disse har etter 2013 ikke rekruttert Folkehjelpere selv.

Noen opplever at de fortsatt får sendt brev per måned selv om de har autogiro. Sjekke dette.

**Ord i saken:** Live Kummen, Elin Skovly, Stine Elisabeth Antonsen,

**Vedtak:** Styret tar administrasjonens rapport til orientering.

### b) Fra fagbevegelsen

Hanne Lin Prestegård redegjorde for saken. Prosjektet, «rekruttering av faste givere fra fagbevegelsen» ble startet i 2012 og skulle virke frem til utgangen av 2015. Det ble vedtatt på styremøtet 6/2012, sak 7.6.12. Bakgrunn var Norsk Folkehjelps behov for å styrke økonomien, samtidig som det var begrensede ressurser for å verve faste givere. Utgangspunktet var at vi er avhengige av et stort nedslagsfelt på verving uten store eksterne vervekostnader. Derfor var det viktig at verving av fastgivere ble prioritert i alle organisasjonsledd.

Hovedmålet var å skaffe flere faste givere til Norsk Folkehjelp. Prosjektet var todelt: Verving av faste givere gjennom lokallag samt verving av faste givere fra fagbevegelsen. Vedlagt evaluering omhandler verving i fagbevegelsen.

Det ble valgt ut 4 forbund som skulle fungere som pilotforbund til denne ordningen. Man skulle først annonsere over en lang periode for å og gjøre giverkonseptet kjent med målgruppen. Så deretter å starte opp arbeidet med å rekruttere Folkehjelpere via møter og felles møteplasser sammen med de 4 ulike forbundene.

Det ble ikke satt noen mål iht antall Folkehjelpere ei heller finnes det andre målsettinger som er satt for andre indikasjoner.

**Ord i saken:** Atle Høie, Mimmi Kvisvik, Live Kummen,

**Vedtak:** Styret tar administrasjonens rapport til orientering.

**Sak 10 EVALUERING AV LANDSMØTET 2015**

Arbeidsutvalget har avholdt formøte og kommet til enighet om at saken ikke vedtas, men tas som en høringsrunde hvor dokumentet blir ferdigstilt med de innspillene som kommer fra styret. Birgitte Brekke orienterte om saken. Bakgrunnen for evalueringen er at vi skal lære av suksesser og forbedre det vi må forbedre, samt lage en dreiebok for læring til neste landsmøte. Vi har innhentet synspunkter i flere drøftinger med de som deltok i landsmøtekomiteen og ansatte som var administrative bidragsytere på landsmøte.  
  
Styret hadde følgende tilbakemeldinger til saken: Flere var ikke helt fornøyd med tilbakemeldingene fra de involverte i landsmøtet. Det var en utbredt oppfatning i styret om at administrasjonen ikke fungerte tilfredsstillende under landsmøtet. De som satt i komiteene gir tilbakemelding om at det var mangelfull informasjon. Burde fått et ordentlig referat på hva som var vedtatt og oversikt over behandlingen av sakene. Tydeliggjøre hvilke saker som tilhørte de ulike kategoriene som eksempelvis innkomne forslag. Det bør være forberedelse av sakspapirene med en mal for å håndtere forslagene som kommer inn, hvem som har ordet og lignende bør være klargjort av administrasjonen, slik at komiteene ikke må bruke mye tid på disse tingene. I de fleste LO forbund føres protokollene fra landsmøte av ansatte som har fulgt landsmøtesakene fra deres spede begynnelse. Viktig å bli enig om hvordan protokollen skal se ut i forkant. Dette må også inn i dreieboken.

Evalueringen inneholder for lite om det forberedende arbeidet i forkant av landsmøtet, og hva man mener om tidspunktet og datovalg. Det er viktig å klargjøre og tydeliggjøre fristene for betaling av kontingent, slik at det ikke skaper misforståelser om hvem som kan være. Også snakke med de involverte i komiteene.

Saken bærer preg av for mange perspektiver fra administrasjonen. Styret ber om flere tilbakemeldinger fra delegater og representantene i forberedende komiteer. Styret ber om mer inngående tilbakemeldinger innhentes fra komitemedlemmer og sekretærene.

Beskrivelsen om saksgangen til saniteten i forhold til en landsmøtesak bes fjernes.

Landsmøtet bør være heldigitalt. Blir rotete med mye papirer. De som eventuelt ønsker papirene bør printe dem ut selv. Styret ber administrasjonen undersøke mulighetene for å innhente erfaringer fra forbund som har avholdt landsmøte og eventuelt låne fra dreiebøker som de har. Styret ber også administrasjonen gjøre en vurdering på elektronisk voteringsmuligheter, spesielt i saker hvor man vanligvis må involvere tellekorps. Evalueringen må gå mer inn på grunnene til hvorfor enkelte ting ikke fungerte på landsmøtet. Gjennomføringen har vært mangelfull og evalueringen må peke på grunnene.

**Ord i saken:** Finn Erik Thoresen, Stine Elisabeth Antonsen, Live Kummen, Mimmi Kvisvik, Elin Skovly, Atle Høie, Hilde Iren Dahle, Stein Guldbrandsen, Per Øivind Eriksen,

**Vedtak:** Styret ber administrasjonen omarbeide evalueringen med de innspillene som har kommet fra styret og presentere et nytt forslag på et senere styremøte*.*

Sak 11 ÅRLIG GJENNOMGANG AV ORGANISASJONENS FULLMAKTER OG KONTROLLRUTINER

Arshad M. Ali orienterte om saken. Fullmaktene og kontrollrutinene er oppdatert i henhold til nåværende organisasjonsstruktur.

**Vedtak:** Styret tar saken til orientering.

Sak 12 FULLMAKTER TIL PER NERGAARD

Finn Erik Thoresen orienterte om saken. I Styremøte 6 2015 fattet styret følgende vedtak: «Generalsekretæren skal komme tilbake til styret i styremøte 2 2016 med forslag til ny organisering på hovedkontoret og oppfølgning av medlemsorganisasjonen».

Som kjent har Generalsekretærens sykdom sterkt forsinket implementeringen av ovenstående vedtak, Arbeidsutvalget besluttet derfor i møte den 10. august 2016 at Per Nergaard skal iverksette de prosesser som fører fram til at vedtakets mål nås, og at administrasjonen tilpasses de mål som vedtaket setter for en bedre organisering og bedre oppfølgning av medlemsorganisasjonen.

De ansattes styrerepresentanter la inn følgende protokolltilførsel på sine vegne: I dagens situasjon opplever ansatte at ledelsen ikke drøfter, fremlegger eller informerer om saker på en slik måte at det er mulig å komme med innspill før beslutning fattes. Det oppleves kun som kort informasjon etter at beslutningen er tatt. Ledelsen har ifølge hovedavtalen en plikt til å la tillitsvalgte fremme synspunkter før beslutninger tas om omlegging av driften. Og før ledelsen treffer sine beslutninger i saker som angår ansattes sysselsetting og arbeidsforhold, så skal dette drøftes med de tillitsvalgte. For at en omstilling skal være vellykket er det viktig at ikke bare den endelige organiseringen men også prosessen som leder fram blir god. En inkluderende prosess er en forutsetning for å oppnå målsettingene satt av landsmøtet om å styrke samarbeidet mellom aktivitetsområdene.

**Ord i saken:** Tord Lier, Jorge Alex Dahl, Live Kummen, Ingrid Aspelund, Mimmi Kvisvik, Per Øivind Eriksen, Atle Høie, Stine Elisabeth Antonsen,

**Vedtak:** Per Nergaard gis fullmakt til å iverksette de tiltak og interne prosesser som leder fram til en bedre organisering av Norsk Folkehjelps administrasjon, og som gir en bedre oppfølgning av medlemsorganisasjonen enn det vi har i dag. Denne fullmakten gis til Per Nergaard både i perioden som fungerende generalsekretær og frem til ny struktur er på plass, og presentert for styret. Fungerende Generalsekretær (FS) gis fullmakt til å organisere sin ledergruppe på den måten han finner mest hensiktsmessig. Per Nergaard gis fullmakt til å foreta nødvendige endringer i avdelingsoppsettet, og strukturere prosessen fram mot vedtaksmålet på den måten han og ledergruppen finner mest formålstjenlig. Per Nergaard skal sikre at vedtaksmålet nås, og at alle normale spilleregler i forhold til endringsprosesser blir fulgt, samt sikre god informasjon til de ansatte gjennom Samarbeidsutvalget. Per Nergaard skal informere Arbeidsutvalg/styre jevnlig om framdrift i dette arbeidet fram til ny modell er på plass.

**Sak 13 SIGNATURRETTIGHETER TIL FUNGERENDE GENERALSEKRETÆR**

Finn Erik Thoresen orienterte om saken. Generalsekretær Sunniva Ørstavik har vært sykemeldt siden mai 2016, og er nå sykemeldt i en udefinert tidsperiode. I hennes fravær er Per Nergaard fungerende generalsekretær. Styret godkjenner rettigheter for signatur og prokura i Norsk Folkehjelp. Brønnøysundregisteret gjøres kjent med eventuelle endringer. Den/de som signerer på vegne av Norsk Folkehjelp har alle fullmakter, mens de som er gitt prokura har fullmakter knyttet til den daglige driften. Signaturrettigheter er to i fellesskap, og det samme gjelder for prokura. Per Nergaard har allerede prokurarettigheter, og det foreslås derfor at han i kapasitet av å være fungerende generalsekretær gis signaturrettigheter.

**Vedtak:** Styret vedtar at fungerende generalsekretær Per Nergaard får signaturrettigheter (to personer i fellesskap) i generalsekretær Sunniva Ørstaviks fravær.

**Sak 14 FURUMO/LØREN – TILDELING AV MIDLER**  
Hanne Lin Prestegård orienterte om saken. Se vedlagte protokoll til Furumo/Løren.

**Ord i saken:** Finn Erik Thoresen, Per Øivind Eriksen, Jorge Alex Dahl,

**Vedtak:** Norsk Folkehjelp Bergen: «Foto- og skrivekurset refleksjoner». søknadsbeløp: 20 000,-

Fondsstyret synes denne søknaden var spennende, vi ønsker derfor å øke bevilgningen med kr 10.000 for å gjøre prosjektet enklere i gjennomføring.  
  
Søknaden innvilges med kr 30 000,-  
  
Norsk Folkehjelp Demokrati og Kampanje: «Medbestemmelse på mottak». Søknadsbeløp: 100 000,-Fondsstyret har i forkant bedt om oppklaring av forskjellige spørsmål rundt søknaden.   
  
Søknaden avslås. Store deler av søknadsbeløp, 50 % av søknaden består av lønnskostnader, noe fondet ikke gir støtte til. Søker skriver selv i søknaden at det blir vanskelig å gjennomføre prosjektet uten lønnsmidler. Fondsstyret mener derfor at det blir vanskelig å se at prosjektet kan gjennomføres.

Norsk Folkehjelp flyktning og integrering: «Synlighet av merkedagene». Søknadsbeløp: 160 000,-

Også denne søknaden ble det sendt flere oppklarende spørsmål på i forkant av fondsstyrets møte. Saksbehandler stilte også for ytterligere avklarende spørsmål i fondsstyret. Med bakgrunn i avklaringene stiller fondsstyret seg positiv til søknaden.   
  
Søknaden innvilges med kr 160 000,- Styret presiserer at dette forutsetter at de 2 konferansene gjennomføres.

Norsk Folkehjelp Solidaritetsungdom Bergen: «Markering krystallnatten 2017»: Søknadsbeløp: 10 000,-  
Søknaden innvilges med kr 10 000,-

Styret ber administrasjonen sende ut retningslinjene sammen med utlysningen.

Sak 15 RETNINGSLINJER FOR SANKSJONSUTVALGET

Hilde Nyutstumoen orienterte om saken. Utvalget har hatt 2 møter og har behandlet 4 saker. Skal ha et tredje møte på mandag 26. september, hvor man håper på å kunne ferdigstille veileder for sanksjonssaker etter innspill fra styret og lederkonferansen. Saksbehandlingen, og ikke minst dokumentasjonen må bli bedre. Går på behandlingen som blir gjort i lokallagene og i regionene. Klargjøring og presisering av uklarheter i vedtektene/retningslinjene.

Har arbeidet med å få på plass et ordentlig skjema for registrering av sanksjonssaker, slik at man får nok informasjon om partene involvert og forholdene som tilsier at det er grunnlag for sanksjon. Brudd på vedtekter, retningslinjer, politianmeldelse etc. Skjemaet skal også signeres.

Utvalget arbeider med følgende saker. Det er et eget skjema for registrering av sanksjonssaker. Veileder for sanksjonssaker. Endringer av retningslinjene til § 6. Står for mye i retningslinjene under paragraf 6. Bør settes inn i en veileder, slik at det som står der forenkles. Endringer i Medlemsregisteret. Medlemsregisteret må ha mulighet for å «flagge» personer det er vedtatt sanksjoner mot. Skal det i tilfelle gjelde alle sanksjoner, eller kun utelukkelse og eksklusjon. Når kan flagg settes? Retningslinjer for hvem som kan se flagget og hvorfor det er satt. Positive og negative flagg. Det viktigste er å få markert de personene som ikke har noe i organisasjonen å gjøre.

Sanksjonsutvalget får også henvendelser med å gi råd, og i så måte gir man gjerne råd, men sanksjonsutvalget ble opprettet for å sikre likebehandling i organisasjonen. Dermed er det viktig å også se på hvem som går inn og gir råd. Kan være en utfordring når man i neste omgang får i oppgave å behandle slike saker.

**Ord i saken:** Live Kummen, Stine Elisabeth Antonsen, Atle Høie, Finn Erik Thoresen, Elin Skovly, Per Øivind Eriksen,

**Vedtak:** Styret tar saken til orientering.

**Sak 16 VIETNAM – ORIENTERING OM AVSLUTNING AV PROGRAM**Finn Erik Thoresen orienterte om saken. Se redegjørelsen som vedlegg til protokollen.   
**Vedtak:** Styret tar saken til orientering.

**Sak 17 REFERATER**  
Referat fra Solidaritetsungdomsstyrets møter 7. april, 2. juni, 24. august 2016 samt referat fra SSU-møte 5 og 6 2016 ble gjennomgått.

**Ord i saken:**

**Vedtak:** Saken tas til orientering.

Sak 18 STYRELEDER INFORMERER (muntlig)

Finn Erik Thoresen orienterte om følgende nytt fra styremøte 1 2016:

* Deltok på aktivitetskonferansen til Solidaritetsungdom. Invitert til å holde åpningen om folk på flukt.
* Arbeidsutvalget har hatt en arbeidsreise med fungerende generalsekretær til Bosnia. Det var veldig lærerikt å lære om mineryddingsarbeidet i landet. Styreleder orienterte også om at det brukes minehunder for å finne levninger etter massakren i Srbrenica. Arbeidsutvalget og fungerende generalsekretær ble invitert til å besøke presidenten i Bosnia, som takket for arbeidet til Norsk Folkehjelp i Bosnia. En ansatt døde i Bosnia i en mineulykke, tidligere i år. AU og FS traff faren og uttrykket sympati og medfølelse med ham.
* Holdt 1. mai appell i Førde. Dro opp dagen før og så mottaket på Vadheim. Det er et EMA mottak med 15-18 åringer. Var flott å se hvordan de etter kort tid ble inkludert i samfunnet. Eldre som kom med fiskestenger, fotballtrening og butikker i nærheten som tok med mat til dem. Snakket til dem på norsk. De ønsket det. Fanget opp noen ord og analyserte hva han sa.
* Var på ferie i Jerusalem og møtte Silvia sammen med Stein Guldbrandsen.
* Dro på åpenthusseminar i regi av Norsk Folkehjelp Kongsvinger og Solidaritetsungdom Kongsvinger om flyktninger.
* Var på Høvringen hos saniteten på et elitekurs. Å se hva de gjør i praksis. Hvordan de gjør arbeid i førstesøk og arbeidet mot suicidale, er like interessant hver gang.
* Deltok på vegne av Norsk Folkehjelp i forbindelse med solidaritetskonserten, som var en minnekonsert over Kristin Berglund.
* Dro sammen med Mette Nord, Stein Guldbrandsen, Atle Høie og Kathrine til Gaza. Besøkte kontoret.
* Deltok på solidaritetskonferansen til solidaritetsungdom på Utøya.
* Dro på jubileum til Vestnorsk grafiskforening sammen med Jorge Alex Dahl i Bergen.
* Deltok på landsmøtet i Postkom. Denne gangen ga de en sjekk på 500.000 over neste 4 års periode for helseskolen i Yei. Det er til et NORAD-finansiert prosjekt, som innebærer at det utløser totalt 5 millioner kroner til prosjektet.
* Deltok på årsmøtet i Brumunddal Arbeiderlag.

Sak 19 GENERALSEKRETÆREN INFORMERER (muntlig)

Per Nergaard orienterte om følgende nytt fra styremøte 1 2016:   
Har gjort endringer i ledergruppen ved å ta ut sikkerhets- og beredskapssjef og sjef for Flyktning- og inkludering, og enhetsleder for DK. Informerte om hvilke planer som er under vurdering for omorganisering på hovedkontoret. Utenom denne saken, informerte fungerende generalsekretær om følgende:

* Takker for tilliten som styret har uttrykket til fungerende generalsekretæren. Generalsekretæren, ledelsen og de ansatte fungerer godt. Og er åpen for at styremedlemmer kan komme
* Ønsker å sende inn et team i Syria for å få en bedre oversikt over situasjonen. Skulle sende et team denne uken, men det har blitt utsatt til slutten av oktober måned, grunnet tilgjengelighet av pansret kjøretøy.

**Ord i saken:** Per Øivind Eriksen, Jorge Alex Dahl, Tord Lier, Ingrid Aspelund,

**Vedtak:** Styret tar saken til orientering.

**Sak 20 LEDER FOR SENTRALT SANITETSUTVALG INFORMERER (muntlig)**  
Live Kummen orienterte om fagkonferansen sanitet 15-17. april. Fagkonferansen ble avholdt på Sundvollen Hotel, i Tyrifjorden. Det var 188 deltakere, 31 sanitetsungdom, 39 lokallag representert. SSU gjorde mye av planleggingsarbeidet til fagkonferansen. Strategien til Førstehjelp- og redningstjeneste ble forankret i fagkonferansen. Man fikk en del erfaringsutveksling på aksjoner, skredfare o.l. Slik at lokallagene fikk dra nytte fra hverandres erfaringer. Hadde et motivasjonsforedrag av Egil Søby om suksessfaktor. Evalueringen tilsa at man elsket ham eller hatet ham. NTL støttet med midler til foredraget. Var også workshops med hvordan utføre øvelser, og representantskapsmøte til Sanitetsungdom ble avholdt på samme sted.

Leder for SSU orienterte også om sentrale kurs gikk, hvor man fikk trent opp mange nye ledere, let- og redningsinstruktører og førstehjelpsinstruktører.

**Vedtak:** Saken tas til orientering.

Sak 20 EVENTUELT

Solidaritetskonferansen   
Ingrid Aspelund orienterte om saken. Det er første gang Solidaritetskonferansen ble holdt på Utøya. Hun viste en videosnut på tre minutter  
  
Vedtak: Saken ble tatt til orientering.

Oslo, 24.09.2016

Elin Skovly Atle Høie

1.nestleder 2.nestleder